繁昌縣感舊
作者：陳造
朝代：宋

paragraphs: 繁昌古縣依山麓，縣外峯巒更重複。
連山斷處圍平陸，有地可耕無十六。
昔我作尉三年留，局促似爲山所囚。
野行村宿飯古寺，山路孰悉如吾州。
車如鷄栖馬如狗，風袂塵襟博升斗。
是時身健髮財斑，頗復興懷爲奔走。
遠近人家山影濃，與我周旋圖畫中。
山鳥翔集相和應，野花開謝能白紅。
薄宦而今更長道，回頭祇覺當時好。
筋骸罷憊鬢摧頹，不嘆漂零嘆吾老。